


PARLAMENTUL ROMÂNIEI

CAMERA DEPUTAŢILOR
COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti,  29 martie 2010

Nr.29/328

RAPORT

asupra proiectului de Lege privind aprobarea Programului naţional pentru modernizarea terenurilor
 de sport din cadrul unităţilor de învăţământ
 (PL.x  501/2009) 

1. În baza prevederilor art. 95 din Regulamentul Camerei Deputaţilor, republicat, cu adresa nr. PL.x 501 din 19 octombrie 2009, Comisia pentru învăţământ, ştiinţă, tineret şi sport a primit spre dezbatere şi avizare, în fond, proiectul de Lege privind aprobarea Programului naţional pentru modernizarea terenurilor de sport din cadrul unităţilor de învăţământ. 

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, avizul Consiliului Legislativ şi Punctul de vedere al Guvernului.

Proiectul de Lege are ca obiect de reglementare înfiinţarea Programului naţional pentru modernizarea terenurilor de sport din cadrul unităţilor de învăţământ, concretizat în dezvoltarea bazei materiale sportive, care să asigure selecţia elevilor sportivi şi creşterea performanţei acestora. Conform Programului, finanţarea se asigură în cuantum de 75% din fonduri prevăzute distinct în bugetul de stat pe anul 2010 prin bugetele Ministerului Educaţiei, Cercetării şi Inovării şi Ministerului Tineretului şi Sportului, iar restul de 25% din fonduri publice şi private ale autorităţilor publice locale. 

2. În funcţie de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 29 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de Lege au participat ca invitaţi: doamna Oana Adriana Badea, domnul Cătălin Baba şi domnul Andrei Gheorghe Kiraly – secretari de stat în cadrul Ministerul Educaţiei, Cercetării, Tineretului şi Sportului; doamna Doina Melinte – secretar de stat Ministerul Tineretului şi Sportului; domnul senator Cristian Ţopescu – iniţiator.

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Proiectul de Lege a fost adoptat de Senat, în calitate de primă Cameră sesizată, în şedinţa din 14 octombrie 2009.


În urma dezbaterii, în şedinţele din 3 noiembrie 2009, 09 şi 23 februarie şi 23 martie 2010, Comisia a propus, cu 20 de voturi pentru respingere şi 5 abţineri, respingerea proiectului de Lege, din următoarele considerente:

- prevederile propunerii legislative nu sunt suficient de clare, formularea textelor este prea generală putând conduce la ambiguitate şi la dificultăţi în procesul de aplicare a actului normativ; 

- nu sunt definite clar scopul, obiectivul general şi obiectivele specifice ale programului; 

- nu există precizări clare cu privire la durata desfăşurării programului, modalitatea concretă de acordare a finanţării;


- nu există precizări clare cu privire la ordonatorul principal de credite şi titularul dreptului de administraţie;

- promovarea acestei propuneri legislative presupune un efort suplimentar din partea bugetului de stat şi a bugetelor locale ale unităţilor administrativ-teritoriale, nefiind precizate sursele de finanţare necesare aplicării măsurilor propuse.

